****

Európska únia

Európsky fond regionálneho

rozvoja

**Metodický pokyn CKO č. 35**

**verzia 2**

**Programové obdobie 2014 – 2020**

|  |  |
| --- | --- |
| **Vec:** | k spolupráci s Protimonopolným úradom SR v oblasti kontroly verejného obstarávania a k postupu RO pri zistení možného porušenia pravidiel ochrany hospodárskej súťaže alebo jej narušenia v rámci kontroly verejného obstarávania |
| **Určené pre:** | Riadiace orgány  Sprostredkovateľské orgány  Protimonopolný úrad SR |
| **Na vedomie:** | Certifikačný orgán  Orgán auditu  Gestori horizontálnych priorít  Úrad pre verejné obstarávanie |
| **Vydáva:** | Centrálny koordinačný orgán  Úrad podpredsedu vlády SR pre investície a informatizáciu  v súlade s kapitolou 1.2, ods. 3, písm. b) Systému riadenia európskych štrukturálnych a investičných fondov |
| **Záväznosť:** | Metodický pokyn má záväzný charakter v celom rozsahu, ak v jeho texte nie je pri konkrétnom ustanovení uvedené inak. |
| **Počet príloh:** | 1 |
| **Dátum vydania:** | 30.04.2020 |
| **Dátum účinnosti:** | 30.04.2020 |
| **Schválil:** | JUDr. Denisa Žiláková  generálna riaditeľka sekcie centrálny koordinačný orgán |

Obsah

[1 Úvod 1](#_Toc38880620)

[2 Rozsah spolupráce – horizontálne dohody obmedzujúce hospodársku súťaž 2](#_Toc38880621)

[3 Formy spolupráce – všeobecné pravidlá 3](#_Toc38880622)

[4 Rizikové indikátory/oboznámenie sa s rizikovými indikátormi a ich vyhodnocovanie 7](#_Toc38880623)

[5 Vylúčenie uchádzača za dôvodné podozrenie, že uchádzač alebo záujemca uzavrel dohodu narušujúcu hospodársku súťaž 12](#_Toc38880624)

[6 Zistenia možného porušenia pravidiel ochrany hospodárskej súťaže v jednotlivých fázach kontroly verejného obstarávania 12](#_Toc38880625)

[7 Sankcie 17](#_Toc38880626)

[8 Zoznam príloh 17](#_Toc38880627)

1. Úvod
2. Cieľom Metodického pokynu k spolupráci s Protimonopolným úradom SR (ďalej ako „úrad“) je definovať základné východiská, odporúčania a postupy pre proces spolupráce s úradom pri identifikovaní rizikových indikátorov a indícií naznačujúcich uzatvorenie dohôd obmedzujúcich hospodársku súťaž medzi subjektmi (najmä uchádzačmi, záujemcami, subdodávateľmi) zapojenými do procesu verejného obstarávania.
3. Účelom tohto metodického pokynu je nastavenie postupov v rámci kontroly verejného obstarávania financovaného z európskych štrukturálnych a investičných fondov (ďalej len „EŠIF“), a to aj prostredníctvom efektívnejšieho odhaľovania dohôd obmedzujúcich súťaž a efektívnejšieho výkonu činností spojených s kontrolou verejného obstarávania s možným dopadom na úroveň hospodárskej súťaže v programovom období 2014 – 2020. S uvedeným cieľom vznikla potreba upravenia spolupráce s úradom. Rozsah tejto spolupráce je upravený v tomto metodickom pokyne a v Dohode o spolupráci č. 99/2018 medzi Úradom podpredsedu vlády SR pre investície a informatizáciu ako centrálnym koordinačným orgánom (ďalej „CKO“) a úradom, ktorá nadobudla účinnosť 09.06.2018 (ďalej len „Dohoda““).
4. Za výkon finančnej kontroly VO v zmysle čl. 125 ods. 1 v spojení s ods. 4 všeobecného nariadenia, a teda aj za konečné určenie výšky finančnej opravy, je zodpovedný riadiaci orgán (ďalej len „RO“), ktorý môže písomne poveriť sprostredkovateľský orgán (ďalej len „SO“)vykonávaním časti svojich úloh v zmysle § 7 ods. 3 zákona č. 292/2014 Z. z. o príspevku poskytovanom z európskych štrukturálnych a investičných fondov a o zmene a doplnení niektorých zákonov. Postupy, oprávnenia a povinnosti RO sa v rovnakej miere vzťahujú aj na SO v prípade, ak je SO v zmysle splnomocnenia udeleného RO oprávnený na výkon finančnej kontroly verejného obstarávania. RO vykonáva kontrolu podľa zákona č. 357/2015 Z. z. o finančnej kontrole a audite a o zmene a doplnení niektorých zákonov. RO a SO boli príslušnými uzneseniami vlády Slovenskej republiky schválené ako RO a SO pre jednotlivé operačné programy a programy cezhraničnej spolupráce  s cieľom splnenia opatrení definovaných v Partnerskej dohode v rámci plnenia všeobecnej ex - ante kondicionality týkajúcej sa verejného obstarávania. Ministerstvo financií SR bolo príslušným uznesením vlády schválené ako certifikačný orgán pre EŠIF. RO je podľa právnych predpisov Európskej únie zodpovedný aj za overovanie súladu verejného obstarávania s národnými pravidlami Slovenskej republiky a pravidlami a politikami EÚ. Postupy, oprávnenia a povinnosti RO v zmysle tejto dohody sa v plnej miere vzťahujú aj na finančnú kontrolu, ktorá sa týka postupov pri obstaraní zákazky, na ktorú sa zákon č. 343/2015 Z. z. o verejnom obstarávaní a o zmene a doplnení niektorých zákonov v znení neskorších predpisov (ďalej len „ZVO“) nevzťahuje. CO je zodpovedný za certifikáciu a certifikačné overovanie, ktorého súčasťou je overenie postupov RO pri výkone finančnej kontroly verejného obstarávania, ktorá zahŕňa aj overenie pravidiel ochrany hospodárskej súťaže.
5. Úrad je nezávislý ústredný orgán štátnej správy pre ochranu hospodárskej súťaže a koordináciu štátnej pomoci. Úrad zasahuje v prípadoch kartelových dohôd, zneužívania dominantného postavenia, vertikálnych dohôd, kontroluje koncentrácie, ktoré spĺňajú notifikačné kritériá a posudzuje konanie orgánov verejnej správy v prípade, že sa dopustia obmedzenia hospodárskej súťaže a taktiež zabezpečuje ochranu hospodárskej súťaže v oblasti štátnej pomoci. Postavenie úradu upravuje zákon č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov (ďalej len „zákon o ochrane hospodárskej súťaže“), pričom úrad aplikuje okrem slovenského aj európske právo hospodárskej súťaže. Ustanovenia tohto metodického pokynu neovplyvňujú konanie úradu z vlastnej iniciatívy.
6. Úrad podpredsedu vlády SR pre investície a informatizáciu vykonáva v súlade s ustanoveniami zákona č. 292/2014 Z. z. o príspevku poskytovanom z európskych štrukturálnych a investičných fondov a o zmene a doplnení niektorých zákonov pôsobnosť a kompetencie CKO.
7. Rozsah spolupráce – horizontálne dohody obmedzujúce hospodársku súťaž
8. Podľa ustanovení § 4 ods. 4 písm. f) zákona o ochrane hospodárskej súťaže je zakázaná dohoda obmedzujúca súťaž spočívajúca v koordinácii podnikateľov vo verejnom obstarávaní, v obchodnej verejnej súťaži alebo inej obdobnej súťaži, v súvislosti s verejným obstarávaním, obchodnou verejnou súťažou alebo inou obdobnou súťažou, podľa § 4 ods. 4 písm. a) a c) zákona o ochrane hospodárskej súťaže je zakázaná aj dohoda, spočívajúca v (a) priamom alebo nepriamom určení cien tovaru alebo iných obchodných podmienok a (c) rozdelení trhu alebo zdrojov zásobovania. Spolupráca s úradom sa teda týka takých dohôd a kolúzneho správania, ktoré sa uskutočňujú na tzv. horizontálnej úrovni, t.j. kedy ide o dohody uzatvorené medzi podnikateľmi, ktorí pôsobia na tej istej úrovni výrobného alebo distribučného reťazca, teda sú priamymi konkurentmi pri podávaní ponúk v procese verejného obstarávania.
9. Od dohôd podľa ods. 1 je potrebné odlíšiť vzťahy na úrovni verejný obstarávateľ - uchádzač, ktorých posudzovanie spadá do pôsobnosti Úradu pre verejné obstarávanie (konflikt záujmov) alebo orgánov činných v trestnom konaní (napr. trestný čin machinácií vo verejnom obstarávaní). Úrad neposudzuje možné porušenie právnych predpisov upravujúcich oblasť verejného obstarávania.
10. Formy spolupráce – všeobecné pravidlá
11. Výstupom finančnej kontroly verejného obstarávania zo strany RO je kontrolný zoznam a Návrh správy/Správa z kontroly, pričom v otázke možného využitia spolupráce s úradom vychádza RO z rizikových indikátorov (kapitola 4), ktoré zamestnanci RO (kontrolní manažéri verejného obstarávania) identifikovali v rámci finančnej kontroly použitého postupu zadávania zákazky. Identifikovanie rizikových indikátorov a ich kumulácia môže predstavovať zvýšené riziko z pohľadu možného porušenia zákona o ochrane hospodárskej súťaže, a teda indikuje potrebu spolupráce dotknutého RO s úradom.
12. Spolupráca úradu, CKO, RO a CO sa v zmysle Dohody (čl. I ods. 5 písm. a), b), c) a d) týka týchto oblastí:
    1. podávanie podnetov zo strany RO, CO a iných subjektov, ako i vlastných podnetov úradu z dôvodu podozrenia na porušenie zákona o ochrane hospodárskej súťaže,
    2. konzultácia RO, CKO a CO s úradom vo veciach možného porušenia zákona o ochrane hospodárskej súťaže (písomná, osobná alebo jej kombinácia),
    3. školenia k problematike dohôd obmedzujúcich súťaž, najmä pokiaľ ide o koordináciu podnikateľov vo verejnom obstarávaní podľa zákona o ochrane hospodárskej súťaže,
    4. pravidelná aktualizácia rizikových indikátorov, ktorá vychádza z vlastných praktických skúseností úradu a skúseností RO pri výkone finančnej kontroly verejného obstarávania.
13. Pri výbere konkrétneho spôsobu spolupráce s úradom je RO, CO povinný zohľadniť závažnosť jednotlivých indícií o možnom protisúťažnom konaní subjektov, ako aj dopad na implementáciu projektu. Z uvedeného dôvodu, aj vzhľadom k tomu, že v takomto prípade nejde o konanie zavinené priamo prijímateľom, je odporúčaný postup **použiť v prvom rade inštitút konzultácie** s úradom a až následne, na základe výsledku konzultácie, sa rozhodnúť o prípadnom podaní podnetu na úrad. Predmetom konzultácií by malo/môže byť aj posúdenie možných vplyvov existencie zakázanej dohody na samotné kontrolované verejné obstarávanie. Úrad si v tejto súvislosti vyhradzuje právo konať v rozsahu svojich právomocí iba v prípade existencie jednoznačných indícií nasvedčujúcich porušeniu pravidiel ochrany hospodárskej súťaže.
14. V prípade, ak úrad potvrdí opodstatnenosť indícií nasvedčujúcich porušeniu pravidiel hospodárskej súťaže, je RO, CO povinný bezodkladne zaslať na úrad podnet (pri rešpektovaní pravidla finančného limitu na zaslanie takéhoto podnetu uvedenom v ďalšom odseku) podľa článku I. ods. 5 písm. a) Dohody (ak si medzitým úrad podnet neosvojil a nezačal konanie z vlastnej iniciatívy). Ak úrad nepotvrdí opodstatnenosť indícií, vydá k žiadosti o konzultáciu stanovisko, že indície nie sú dostatočné pre začatie prešetrovania. Stanovisko bude súčasťou zápisnice z konzultácie.
15. Spolupráca podľa ods. 2 písm. a) tohto článku nie je podmienená druhom verejného obstarávania, ani fázou jeho realizácie, pričom je však podmienená predpokladanou hodnotou zákazky, alebo súhrnnou hodnotou dotknutých zákaziek, a to vyššou ako 100 000 EUR bez DPH. V prípade čiastkových zmlúv/plnení uzatváraných na základe rámcovej zmluvy sa tento limit považuje za splnený, ak uvedený finančný limit spĺňa samotná rámcová dohoda.
16. Spolupráca podľa ods. 2 písm. b) tohto článku nie je podmienená druhom verejného obstarávania, fázou jeho realizácie, ani predpokladanou hodnotou zákazky.
17. RO, CO je vo svojej žiadosti povinný jasne označiť, o ktorú formu spolupráce v zmysle článku I ods. 5 písm. a) alebo b) Dohody má záujem a uviesť svoje pochybnosti o súlade predmetného verejného obstarávania so zákonom o ochrane hospodárskej súťaže a tiež, ktoré z rizikových indikátorov uvedených v tomto metodickom pokyne, resp. iné relevantné indície v rámci svojej kontroly verejného obstarávania identifikoval. **Pokiaľ úrad nevie z predloženej žiadosti identifikovať typ požadovanej spolupráce, alebo zo žiadosti nie je zrejmé na základe akých pochybností, skutočností a podozrení RO, CO požaduje spoluprácu, je úrad oprávnený túto žiadosť zamietnuť a informovať o tejto skutočnosti RO, CO.**
18. V rámci podania podnetu **podľa článku I ods. 5 písm. a) Dohody (ďalej aj „podnet“)** je RO, CO povinný vo svojej žiadosti **jednoznačne identifikovať dotknuté verejné obstarávanie alebo verejné obstarávania a to uvedením nasledovných údajov:**
    1. Názov Operačného programu
    2. ITMS kód projektu,
    3. Identifikácia verejného obstarávateľa,
    4. Identifikácia uchádzačov
    5. ITMS kód verejného obstarávania

Z tohto dôvodu musí byť súčasťou tejto žiadosti **Oznámenie o vyhlásení verejného obstarávania**, alebo jeho ekvivalent v závislosti od postupu verejného obstarávania. RO, CO zároveň zasiela úradu **dokumentáciu alebo jej kópiu, ktorá relevantne dopĺňa informácie v zmysle predchádzajúceho odseku.** Úrad je oprávnený požadovať od RO, CO aj inú dokumentáciu a RO, CO je povinný žiadosti úradu o poskytnutie informácií vyhovieť, ak dokumentáciou disponuje. Ak si úrad vyžiada dokumentáciu k verejnému obstarávaniu a RO, CO touto dokumentáciou nedisponuje, poskytne úradu informáciu, kde sa táto dokumentácia nachádza, pokiaľ má o tejto skutočnosti vedomosť. Ďalej je úrad oprávnený požadovať dokumentáciu k verejnému obstarávaniu od prijímateľa aj v origináli.

1. Úrad na základe písomnej žiadosti RO, CO podanej podľa článku I. ods. 5 písm. a) dohody vyhodnotí, či začne alebo nezačne prešetrovanie podľa zákona o ochrane hospodárskej súťaže.
2. Pokiaľ úrad na základe vyhodnotenia podľa ods. 9 nezačne prešetrovanie, informuje o tejto skutočnosti RO, CO spolu s odôvodnením v lehote 45 kalendárnych dní odo dňa doručenia podnetu, a to písomne v štruktúre a obsahu stanovenom vo vzore odpovede na podnet podľa prílohy č. 1: **„Podnet na prešetrenie – oznámenie“.** Úrad v rovnakej lehote informuje RO, CO o začatí prešetrovania.
3. V prípade, ak úrad začne správne konanie podľa zákona o ochrane hospodárskej súťaže súvisiace s podaným podnetom od RO, CO podľa článku I. ods. 5 písm. a) Dohody, úrad bez zbytočného odkladu, najneskôr do 15 pracovných dní po vyhotovení verejne prístupnej verzie právoplatného rozhodnutia podľa § 22 ods. 1 písm. d) zákona o ochrane hospodárskej súťaže, zašle RO a CO kópiu tohto rozhodnutia. V prípade, že úrad zastaví konanie (podľa § 32 zákona o ochrane hospodárskej súťaže), informuje o tomto úkone RO a CO v lehote do 15 pracovných dní od vyhotovenia verejne prístupnej verzie právoplatného rozhodnutia o zastavení konania. Úrad má možnosť zaslať právoplatné rozhodnutie na RO a CO aj elektronickou formou. Úrad je povinný zverejniť právoplatné rozhodnutie úradu, a ak to povaha veci nevylučuje, začatie konania vo všetkých ostatných veciach vyplývajúcich z ustanovení zákona o ochrane hospodárskej súťaže. Na účely zverejnenia sa z rozhodnutia vylúči údaj, ktorý tvorí predmet obchodného tajomstva, dôverná informácia a informácia chránená podľa osobitného predpisu.
4. Žiadosť o **osobnú konzultáciu** zašle RO, CO elektronicky kontaktným osobám uvedenej v článku III. ods. 2 Dohody. V tejto žiadosti RO, CO stručne uvedie **oblasť konzultácie** a **skutočnosti týkajúce sa** **možného konania v rozpore so zákonom o ochrane hospodárskej súťaže**. Úrad na základe tejto žiadosti navrhne do 5 pracovných dní (pokiaľ to bude možné) termín stretnutia. Úrad je oprávnený požadovať od RO a CO zaslanie žiadosti o osobnú konzultáciu aj písomne. Miesto konzultácie bude prednostne v priestoroch úradu, ak sa v osobitnom prípade účastníci nedohodnú inak. V prípade podobnosti požiadaviek od rôznych RO na osobnú konzultáciu, môže úrad zvoliť aj formu skupinových konzultácií, v rámci ktorých bude úrad anonymizovať identitu subjektov, ktoré majú k príslušnému kontrolovanému verejnému obstarávaniu akýkoľvek vzťah.
5. Z priebehu osobnej konzultácie sú účastníci povinní vypracovať zápisnicu a svojím podpisom ju potvrdiť. Obsahom zápisnice bude tvorený **minimálne určením zúčastnených osôb, stručný opis predmetu konzultácie a závery konzultácie**. Návrh zápisnice vypracúva RO, CO a v prípade, ak nie je vypracovaná a podpísaná priamo na mieste po uskutočnení konzultácie, RO, CO zasiela návrh jej znenia do 5 pracovných dní od stretnutia elektronicky kontaktným osobám uvedeným v článku III. ods. 2 Dohody. Po odsúhlasení znenia zápisnice zabezpečí jej podpis zodpovednou osobou RO, CO a následne ju zašle na úrad v dvoch vyhotoveniach. Úrad zabezpečí podpis zápisnice zodpovednou osobou úradu. Jedno vyhotovenie podpísanej zápisnice zasiela úrad na RO, CO a druhé si ponechá pre vlastné účely.
6. V prípade, že sa RO, CO rozhodne využiť spoluprácu podľa článku I, ods. 5 písm. b) Dohody len prostredníctvom žiadosti o **písomnú konzultáciu**, RO a CO sú povinní uviesť v tejto žiadosti stručne **oblasť konzultácie a skutočnosti týkajúce sa** **možného konania v rozpore so zákonom o ochrane hospodárskej súťaže** a/alebo **rizikové indikátory**, na ktoré odkazuje tento metodický pokyn, resp. **iné relevantné indície**, ktoré v rámci svojej kontroly verejného obstarávania identifikoval. RO, CO v rámci tejto žiadosti priloží aj **kópiu podpornej dokumentácie, príp. jej časť**
7. Zaslanie žiadosti o konzultáciu podľa článku I, ods. 5 písm. b) Dohody **nie je oficiálnym podaním podnetu**. Uvedeným, ale nie je dotknuté oprávnenie úradu v prípade získania informácií o možnom porušení zákona o ochrane hospodárskej súťaže, začať konanie v zmysle tohto zákona z vlastného podnetu. O uvedenej skutočnosti zároveň úrad bezodkladne informuje príslušný RO a CO.
8. **RO je súčasne v rámci príslušných ustanovení Systému riadenia EŠIF povinný v prípade nadviazania spolupráce s úradom jednou z vyššie uvedených foriem zdržať sa takého správania, ktoré by mohlo ohroziť alebo zmariť prešetrenie podnetu zo strany úradu,** najmä zachovať mlčanlivosť vo vzťahu k podanému podnetu alebo konzultácii, ako aj zdržať sa komunikácie s prijímateľom, potenciálnymi dodávateľmi, uchádzačmi, s tretími osobami nepodieľajúcimi sa na výkone kontroly, a to aj v rámci vlastného organizačného útvaru. Uvedené platí v obdobnom rozsahu aj pre CO. RO v prípade identifikovania rizikových indikátorov a iniciácie spolupráce s úradom nezasiela návrh správy z kontroly prijímateľovi, ale oznámi mu prerušenie lehoty na výkon finančnej kontroly verejného obstarávania.
9. V prípade využitia spolupráce s úradom vo forme podania podnetu z dôvodu podozrenia na porušenie pravidiel ochrany hospodárskej súťaže, ktoré je spojené s finančnou opravou inou ako 100 % podľa Metodického pokynu CKO č. 5, RO môže pokračovať vo finančnej kontrole VO, ktorú ukončí zaslaním Správy z kontroly (ak neboli identifikované iné nedostatky) alebo doručením Návrhu správy a následne zaslaním Správy z kontroly (ak boli identifikované iné nedostatky) prijímateľovi ako povinnej osobe, pričom podozrenia na porušenie pravidiel ochrany hospodárskej súťaže sa v súlade s § 20 ods. 4 písm. e) zákona o finančnej kontrole neuvádzajú v Návrhu správy ani v Správe z kontroly. Prípadné financovanie projektu počas prebiehajúceho skúmania úradu v nadväznosti na podaný podnet RO sa riadi ustanoveniami Systému finančného riadenia štrukturálnych fondov, Kohézneho fondu a Európskeho námorného a rybárskeho fondu v platnom znení (ďalej len „Systém finančného riadenia“).
10. RO vydá Návrh správy z kontroly a Správu z kontroly, v ktorej nie sú uvedené podozrenia na porušenie pravidiel ochrany hospodárskej súťaže, ktoré boli predmetom podnetu podaného na úrad, najskôr po uplynutí lehoty 45 kalendárnych dní od doručenia podnetu úradu, nakoľko v tejto lehote je úrad povinný zaslať RO informáciu o nezačatí prešetrovania. Do uplynutia tejto lehoty RO upovedomí prijímateľa o prerušení lehoty na výkon finančnej kontroly, pričom v oznámení o prerušení lehoty na výkon finančnej kontroly neuvádza prijímateľovi presný dôvod tohto prerušenia.
11. Ak RO do skončenia finančnej kontroly neobdržal oznámenie úradu o nezačatí prešetrovania, resp. úrad začal prešetrovanie, RO na základe posúdenia závažnosti prípadu a opodstatnenosti požiadavky na ďalšie financovanie projektu postupuje podľa Systému finančného riadenia, v rámci ktorého je bližšie špecifikované financovanie projektu počas prebiehajúceho skúmania. Ak sa RO rozhodne financovať projekt, svoje rozhodnutie je povinný dostatočne odôvodniť. Zároveň je dôležité, aby posúdenie RO bolo dostatočným spôsobom zaznamenané v projektovom spise. Vzhľadom na prebiehajúce skúmanie nie je možné deklarovať výdavky na Európsku komisiu. V prípade tohto postupu sa odporúča vykonať základnú finančnú kontrolu spoločne s výkonom administratívnej finančnej kontroly žiadosti o platbu, kedy bude možné finančnú operáciu a jej časti aj exaktne vyčísliť. Zároveň sa odporúča, aby osoby vykonávajúce základnú finančnú kontrolu spoločne s výkonom administratívnej finančnej kontroly žiadosti o platbu mali všetky potrebné informácie o výsledku konania úradu.
12. Ak RO po tom ako vykoná vyššie uvedené kontroly, obdrží oznámenie úradu o nezačatí prešetrovania spolu s odôvodnením, financovanie projektu pokračuje podľa pôvodne zvolenej formy financovania. Ak RO do skončenia finančnej kontroly odbržal oznámenie úradu o nezačatí prešetrovania spolu s odôvodnením, financovanie projektu pokračuje podľa pôvodne zvolenej formy financovania, pričom pokiaľ RO už nebude mať pochybnosti o porušení pravidiel ochrany hospodárskej súťaže, zohľadní uvedené v závere z kontroly. Úrad je v zmysle platných európskych aj národných predpisov[[1]](#footnote-1) oprávnený nezačať prešetrovanie aj v prípadoch, kedy existuje podozrenie, ale nemá dostatok indícií či už na začatie konania, resp. na vykonanie vyšetrovacích krokov alebo by ich vykonanie bolo v rozpore so stanovenými prioritami úradu.
13. **RO je pred určením výšky finančnej opravy** podľa Metodického pokynu CKO č. 5, vo všetkých prípadoch, v ktorých na základe rozhodnutia úradu došlo k porušeniu zákona o ochrane hospodárskej súťaže, **povinný konzultovať s úradom charakter preukázaného porušenia vrátane všetkých zistených okolností, ktoré môžu ovplyvniť výšku uplatnenej finančnej opravy**. Uvedeným nie je dotknutá zodpovednosť RO za výkon finančnej kontroly VO v zmysle čl. 125 ods. 1 v spojení s ods. 4 všeobecného nariadenia, a teda aj konečná zodpovednosť za určenie výšky finančnej opravy. RO sa odporúča, aby výsledok konzultácie s úradom bol predmetom zápisu, ktorý bude súčasťou spisu k projektu/zákazke.
14. RO je povinný na základe právoplatného rozhodnutia úradu vo veci porušenia zákona o ochrane hospodárskej súťaže konzultovať s úradom možnosti podania žaloby pre uplatnenie prípadných nárokov na náhradu škody spôsobenej porušením práva hospodárskej súťaže. Úrad je následne v prípade podania žaloby povinný v súlade s príslušnými ustanoveniami zákona o ochrane hospodárskej súťaže a v súlade so zákonom č. 350/2016 Z.z. o niektorých pravidlách uplatňovania nárokov na náhradu škody spôsobenej porušením práva hospodárskej súťaže a o zmene a doplnení niektorých zákonov v znení neskorších predpisov, poskytnúť žalujúcej strane (RO, prijímateľ alebo Slovenská republika) potrebnú súčinnosť a nevyhnutné informácie a podklady.
15. Rizikové indikátory/oboznámenie sa s rizikovými indikátormi a ich vyhodnocovanie
16. Rizikové indikátory predstavujú modelové správanie v procese verejného obstarávania, ktoré by v určitých prípadoch mohlo znamenať porušenie pravidiel ochrany hospodárskej súťaže. Ide o indície, ktoré nemusia samé o sebe znamenať dôkaz o porušení hospodárskej súťaže, avšak zvyšujú pravdepodobnosť, že v rámci daného zadávania postupu zákazky mohlo dôjsť k protiprávnemu konaniu a z uvedeného titulu je povinnosťou RO, CO zaoberať sa touto situáciou. V rámci finančnej kontroly verejného obstarávania je kontrolný manažér povinný oboznámiť sa s rizikovými indikátormi a túto kontrolu vykonávať s ohľadom na využitie tejto vedomosti. Z tohto pohľadu nie je účelom oboznámenia sa s rizikovými indikátormi vykonanie podrobnej kontroly a analýzy každého z rizikových indikátorov, ale ich správne vyhodnotenie vo vzájomných súvislostiach. Pre tieto účely slúži ich demonštratívny výpočet, ktorý predstavuje základný „návod na použitie“ pre RO a CO. Medzi rizikové indikátory tak patria najmä, ale nielen:

|  |  |  |
| --- | --- | --- |
| ***P. č.*** | ***Názov rizikového indikátora*** | ***Popis rizikového indikátora*** |
| *1* | *Rotácia úspešných uchádzačov podľa regiónu, typu služby, tovaru alebo práce (bid rotation)* | *Zloženie uchádzačov, ktorí predložili ponuku, je pri viacerých súťažiach takmer rovnaké, pričom ako úspešný je vyhodnotený vždy iný uchádzač, a to v závislosti od regiónu, alebo typu služby, tovaru  alebo práce alebo podľa typu zákazníkov a pod.* |
| *2* | *Neúspešný uchádzač je zazmluvnený úspešným uchádzačom ako subdodávateľ* | *Pri kontrole RO zistí skutočnosť, že s uchádzačom, ktorý bol v súťaži vyhodnotený ako neúspešný, uzavrel úspešný uchádzač v rámci plnenia predmetnej zákazky subdodávateľskú zmluvu.* |
| *3* | *Medzi uchádzačmi je majetkové alebo osobné prepojenie* | *Medzi úspešným uchádzačom a iným uchádzačom je majetkové alebo osobné prepojenie (napr. štatutár úspešného uchádzača a štatutár neúspešného uchádzača sú spoločne štatutárnymi zástupcami aj v inom subjekte (ktorý mohol alebo aj nemusel predložiť ponuku).*  *Príslušnosť uchádzačov k jednej ekonomickej skupine, ktorí podali v postupe zadávania zákazky samostatné ponuky, sa neposudzuje ako indikátor možného protisúťažného konania.* |
| *4* | *Niektorí uchádzači predkladajú opätovne svoju ponuku, avšak nikdy nie sú úspešní* | *Vo viacerých súťažiach je možné identifikovať rovnakého uchádzača, ktorý sa zúčastní postupu VO, ale nikdy nie je úspešný.* |
| *5* | *Niektorí uchádzači predkladajú ponuku, avšak nespĺňajú rozsah požiadaviek pre účely splnenia podmienok účasti/požiadaviek na predmet zákazky* | *V postupoch VO je možné pri kontrole zistiť, že ponuku predložili uchádzači, ktorí zjavne nespĺňajú podmienky účasti alebo požiadavky na predmet zákazky (napr. nedosahujú požadovaný obrat, nedisponujú požadovanými referenciami, predmet zákazky nie je predmetom ich podnikateľskej činnosti).* |
| *6* | *Dvaja alebo viacerí uchádzači predkladajú spoločnú ponuku (ako skupina dodávateľov), avšak aspoň jeden z nich je dostatočne kvalifikovaný aby mohol podať ponuku sám* | *V súťaži je identifikovaný dodávateľ, o ktorom je všeobecne známe, že je kvalifikovaný podať ponuku aj bez vytvorenia skupiny dodávateľov, napriek tomu sa súťaže zúčastňuje v rámci spoločnej ponuky dvoch alebo viacerých dodávateľov.*  *V takomto prípade je ale potrebné vyhodnotiť, či podmienky zadávania zákazky naozaj neumožňovali jednotlivým uchádzačom podať ponuky samostatne (napr. ide o uchádzača, ktorý predložil ponuky do viacerých samostatných postupov zadávania zákazky vyhlásených/realizovaných v rovnakom čase a pod.).* |
| *7* | *Predloženie tieňovej („krycej“) ponuky (cover bidding)* | * *určitý uchádzač alebo uchádzači predložia vyššiu cenovú ponuku ako vopred dohodnutý úspešný uchádzač* * *určitý uchádzač predloží cenovú ponuku, ktorá je príliš vysoká na to, aby bola akceptovaná,* * *určitý uchádzač predloží ponuku s podmienkami, ktoré sú pre verejného obstarávateľa neakceptovateľné, resp. v rozpore so súťažnými podkladmi* |
| *8* | *Zrušenie cenovej ponuky (bid suppresion)* | * *niektorí uchádzači neočakávane stiahli svoje ponuky* * *pravidelní uchádzači o určitý typ zákazky nepredložili ponuku, aj keď sa očakávala ich účasť, nakoľko v iných súťažiach na obdobný predmet zákazky ponuku predložili* |
| *9* | *Nízky počet ponúk/žiadostí o účasť* | *V rámci súťaže bol predložený nízky počet ponúk alebo žiadostí o účasť (1 až 2)* |
| *10* | *Podozrivé schémy v stanovovaní cien* | * *ceny predložené uchádzačmi sa oproti úspešnej ponuke zvyšujú o pravidelný % prírastok ,* * *na stanovenie ceny sú pri viacerých uchádzačoch použité rovnaké kalkulácie (cenový index),* * *hodnoty všetkých predložených ponúk sú v porovnaní s predpokladanou hodnotou zákazky buď nad touto hodnotou, alebo tesne pod ňou,* * *výsledná suma ponuky úspešného uchádzača je neprimerane vysoká vzhľadom na sumy, ktoré vie RO porovnať z verejne dostupných zdrojov alebo z vlastných databáz a zdrojov informácií o hodnotách podobných tovarov, prác a služieb,* * *v súťaži je možné pozorovať náhly pokles ponukových cien (v porovnaní s inými súťažami na obdobný predmet zákazky) pri vstupe uchádzača do súťaže, ktorý v predošlých podobných súťažiach nepredkladal ponuku,* * *zľavy neboli ponúknuté, aj keď ide o trh, kde sú zľavy pravidelne poskytované* * *ceny sú použité ako signalizácie v e-aukciách alebo pri zákazkách zadávaných s využitím elektronického trhoviska* * *miestni dodávatelia predkladajú vyššie ceny pre miestne dodávky ako pre dodávky do vzdialenejších destinácií* |
| *11* | *Podozrivé vyhlásenia a správanie* | * *vyhlásenia naznačujúce, že určitý uchádzač pozná (nezverejnené) ceny alebo detaily ponuky iného uchádzača alebo vopred „pozná“ úspešného uchádzača* * *vyhlásenia, že určití uchádzači nepredávajú tovary alebo neponúkajú služby v určitej oblasti alebo určitých odberateľom* * *použitie rovnakej alebo podobnej terminológie pri vysvetľovaní ponuky alebo vysvetľovaní mimoriadne nízkej ponuky* * *niekoľko uchádzačov adresovalo verejnému obstarávateľovi rovnaké žiadosti o vysvetlenie súťažných podkladov* |
| *12* | *Podozrivé indície v dokumentácii z verejného obstarávania* | * *dokumenty obsahujú rovnaký rukopis, druh písma (má sa na mysli menej využívaný typ písma), rovnakú formu (netýka sa prípadov, ak uchádzači predkladajú rovnaké formáty dokumentov, ktoré vytvoril verejný obstarávateľ a sú súčasťou súťažných podkladov) alebo boli použité rovnaké kancelárske potreby (napr. ponuky sú podpísané rovnakým atramentom, sú na rovnakom kancelárskom papieri);* * *rovnaké chyby v jednotlivých dokumentoch, napr. pravopisné chyby, tlačiarenské chyby (rovnaké nedostatky tlače), matematické chyby (identické chyby v počítaní),* * *zhodné nepravidelnosti, napr. zoradenie dokumentov do ponuky s prehodenými stranami, identické chybné číslovanie strán,* * *dokumenty v elektronickej forme ukazujú, že ich vytvorila alebo upravovala jedna osoba,* * *obálky od rôznych uchádzačov sú zasielané z jednej pošty, majú rovnaké frankovacie značky a známky, na podacích lístkoch je rovnaký rukopis, čísla kolkov v rôznych ponukách na seba nadväzujú,* * *niekoľko ponúk (alebo akýchkoľvek iných dokumentov, napr. žiadosti o vysvetlenie súťažných podkladov) je posielaných z rovnakej emailovej adresy, z rovnakého faxového čísla alebo naraz prostredníctvom jedného kuriéra,* * *dokumenty o cenových ponukách obsahujú veľký počet opráv ako škrtanie alebo iné viditeľné zmeny,* * *ponuky jedného uchádzača obsahujú jednoznačný odkaz na ponuky ostatných konkurentov, v hlavičke sa vyskytujú kontaktnú údaje iného uchádzača alebo využívajú hlavičkový papier konkurenta,* * *ponuky viacerých uchádzačov obsahujú podstatný počet rovnakých odhadov nákladov na jednotlivé položky,* * *doklady preukazujúce splnenie podmienok účasti boli overené tým istým notárom alebo predložené tým istým prekladateľom (spravidla v ten istý deň), pričom ide o uchádzačov, ktorí majú rôzne sídlo alebo miesto podnikania* * *ponuky viacerých uchádzačov obsahovali v rámci podmienok účasti technickej alebo odbornej spôsobilosti údaje o vzdelaní a odbornej praxi tých istých expertov, aj napriek skutočnosti, že trh ponúka relatívne široké portfólio expertov tohto typu* * *uchádzači predložili rovnaký opis predmetu zákazky, ktorý nie je voľne dostupný.* |

1. Vylúčenie uchádzača za dôvodné podozrenie, že uchádzač alebo záujemca uzavrel dohodu narušujúcu hospodársku súťaž
2. Ustanovenie § 40 ods. 6 písm. g) ZVO upravuje povinnosť verejného obstarávateľa a obstarávateľa (prijímateľa/žiadateľa) vylúčiť z verejného obstarávania uchádzača alebo záujemcu, ak na základe dôveryhodných informácií má dôvodné podozrenie, že uchádzač alebo záujemca uzavrel v danom verejnom obstarávaní s iným hospodárskym subjektom dohodu narúšajúcu hospodársku súťaž, ak sa táto podmienka uvedie v oznámení o vyhlásení verejného obstarávania alebo v oznámení použitom ako výzva na súťaž.
3. Možnosť vylúčiť uchádzača alebo záujemcu z postupu zadávania zákazky v zmysle ods. 1 neplatí automaticky, nevyhnutnou podmienkou je uviesť toto pravidlo v oznámení o vyhlásení verejného obstarávania alebo jeho ekvivalente.
4. Pre účely finančnej kontroly verejného obstarávania je na zvážení príslušného RO, či vo svojej riadiacej dokumentácii určí záväzné, odporúčacie, príp. neurčí pravidlo, v zmysle ktorého by si prijímatelia mali v oznámení o vyhlásení verejného obstarávania alebo jeho ekvivalente vyhradiť právo vylúčiť uchádzača alebo záujemcu z verejného obstarávania, ak existuje dôvodné podozrenie, že uchádzač alebo záujemca uzavrel v danom verejnom obstarávaní s iným hospodárskym subjektom dohodu narúšajúcu hospodársku súťaž.
5. Kapitola 5 a 6 tohto metodického pokynu je okrem iného venovaná postupu RO pri zistení možného porušenia pravidiel ochrany hospodárskej súťaže alebo jej narušenia v rámci kontroly verejného obstarávania. Úrad vykonáva svoje právomoci v rámci rozsahu pôsobnosti stanovenej zákonom o ochrane hospodárskej súťaže, a preto nie je možné aplikáciu ustanovení ZVO akokoľvek spájať a odvodzovať od stanovísk, priebežných informácií a rozhodnutí úradu. Úrad nie je zodpovedný za uplatnenie postupu podľa ustanovenia § 40 ods. 6 písm. g) ZVO, ktorý je upravený v kapitole 5 a 6 tohto metodického pokynu.
6. Zistenia možného porušenia pravidiel ochrany hospodárskej súťaže v jednotlivých fázach kontroly verejného obstarávania

**6.1 Druhá ex-ante kontrola**

1. Vzhľadom na prípadnú dĺžku a lehoty konania na úrade, čo môže mať negatívny dopad na implementáciu projektu, sa **odporúča využiť v prvom rade inštitút konzultácie** s úradom a až následne, na základe výsledku konzultácie, sa rozhodnúť o prípadnom podaní podnetu na úrad. RO nie je povinný využiť spoluprácu s úradom v prípade, ak je záverom finančnej kontroly nepripustenie výdavkov z verejného obstarávania do financovania v plnom rozsahu na základe iných skutočností (závažné porušenia s vplyvom na výsledok verejného obstarávania alebo závažné zistenia z posúdenia vecného súladu s projektom), ako tých, ktoré sú dôvodom na iniciovanie spolupráce s úradom. Je však povinnosťou RO v súlade s ods. 5 zaslať po vydaní správy z kontroly podnet úradu, ak RO identifikoval rizikové indikátory nasvedčujúce porušeniu pravidiel ochrany hospodárskej súťaže.
2. V prípade, ak úrad potvrdí opodstatnenosť indícií nasvedčujúcich porušeniu pravidiel hospodárskej súťaže, je RO povinný bezodkladne zaslať na úrad podnet (pri rešpektovaní pravidla finančného limitu na zaslanie takéhoto podnetu) podľa článku I. ods. 5 písm. a) Dohody (ak si medzitým úrad podnet neosvojil a nezačal konanie z vlastnej iniciatívy).
3. Ak úrad v rámci konzultácií uvedie, že indície nasvedčujú možnému porušeniu pravidiel hospodárskej súťaže, alebo ak po využití inštitútu konzultácie má RO ďalej vážne a odôvodnené pochybnosti, že uchádzač alebo záujemca uzavrel v danom verejnom obstarávaní s iným hospodárskym subjektom dohodu narúšajúcu hospodársku súťaž, vyzve RO prijímateľa na odstránenie zistených nedostatkov v zmysle kapitoly 3.3.7.2.2. Systému riadenia EŠIF (zistenia, ktoré je možné odstrániť inak ako zrušením súťaže), ak prijímateľ uviedol v oznámení o vyhlásení verejného obstarávania alebo jeho ekvivalente dôvod vylúčenia uchádzača/záujemcu podľa ustanovenia § 40 ods. 6 písm. g) ZVO.

1. V prípade, ak prijímateľ uviedol v oznámení takúto možnosť, je na zvážení RO, či využije spoluprácu s úradom alebo či sú indície o protisúťažnom konaní také závažné, že RO vyzve priamo na uplatnenie § 40 ods. 6 písm. g) ZVO, t.j. bez predchádzajúcej spolupráce s úradom vyzve prijímateľa na vylúčenie uchádzača alebo záujemcu, voči ktorému je dôvodné podozrenie, že uzavrel v danom verejnom obstarávaní s iným hospodárskym subjektom dohodu narúšajúcu hospodársku súťaž. Uplatnenie § 40 ods. 6 písm. g) ZVO nezbavuje RO povinnosti zaslať podnet úradu.
2. V prípade, ak prijímateľ neuviedol v oznámení o vyhlásení verejného obstarávania alebo jeho ekvivalente postup podľa § 40 ods. 6 písm. g) ZVO a ak RO identifikuje skutočnosti nasvedčujúce, že uchádzač alebo záujemca uzavrel v danom verejnom obstarávaní s iným hospodárskym subjektom dohodu narúšajúcu hospodársku súťaž, postupuje RO obdobne a to tak, že vyhodnotí závažnosť informácií (rizikových indikátorov) nasvedčujúcich porušeniu pravidiel hospodárskej súťaže a rozhodne sa o ďalšom postupe (1.) vo vzťahu k úradu alebo (2.) v Návrhu správy z kontroly/Správe z kontroly oznámi prijímateľovi, že výdavky z predmetnej súťaže nebudú pripustené do financovania, ak identifikoval iné porušenia s vplyvom/možným vplyvom na výsledok VO - v takomto prípade v Návrhu správy z kontroly/Správe z kontroly uvedie len tieto iné porušenia s vplyvom/možným vplyvom na výsledok VO. V prípade, že RO nepripustí výdavky do financovania na základe porušení ZVO, ktoré mali alebo mohli mať vplyv na výsledok VO, ale zároveň identifikoval rizikové indikátory nasvedčujúce porušeniu pravidiel ochrany hospodárskej súťaže, je povinnosťou RO po vydaní správy z kontroly zaslať podnet úradu. Na uvedený režim (postup po vydaní Správy z kontroly) sa už ustanovenia Dohody o spolupráci a tohto metodického pokynu nevzťahujú.
3. Ak úrad v rámci konzultácií uvedie, že indície nasvedčujú možnému porušeniu pravidiel hospodárskej súťaže, alebo ak po využití inštitútu konzultácie má RO ďalej vážne a odôvodnené pochybnosti, že uchádzač alebo záujemca uzavrel v danom verejnom obstarávaní s iným hospodárskym subjektom dohodu narúšajúcu hospodársku súťaž, a ak prijímateľ neuviedol v oznámení o vyhlásení verejného obstarávania alebo je ho ekvivalente dôvod vylúčenia uchádzača/záujemcu podľa § 40 ods. 6 písm. g) ZVO, podá RO podnet úradu.
4. V prípade, ak RO zašle na úrad podnet na základe identifikácie rizikových indikátorov, ktoré sú spojené s finančnou opravou 100 % podľa Metodického pokynu CKO č. 5, prijímateľovi nezasiela Správu ani Návrh správy z kontroly, a to až do momentu právoplatného rozhodnutia úradu vo veci samej (s výnimkou prípadu, že úrad vo veci podnetu nezačína alebo nepokračuje v prešetrovaní/konaní). V takomto prípade RO upovedomí prijímateľa o prerušení lehoty na výkon finančnej kontroly, pričom v oznámení o prerušení lehoty na výkon finančnej kontroly neuvádza prijímateľovi presný dôvod tohto prerušenia. RO je oprávnený poskytnúť zistenia z finančnej kontroly verejného obstarávania prijímateľovi iba v takom rozsahu, aby nebolo zmarené vyšetrovanie úradu.
5. V prípade využitia spolupráce s úradom vo forme podania podnetu z dôvodu podozrenia na porušenie pravidiel ochrany hospodárskej súťaže, ktoré je spojené s finančnou opravou inou ako 100 % podľa Metodického pokynu CKO č. 5, RO môže pokračovať vo finančnej kontrole VO, ktorú ukončí vydaním Návrhu správy/ Správy z kontroly, pričom podozrenia na porušenie pravidiel ochrany hospodárskej súťaže sa v súlade s § 20 ods. 4 písm. e) zákona o finančnej kontrole neuvádzajú v Návrhu správy/ Správe z kontroly. Prípadné financovanie projektu počas prebiehajúceho skúmania úradu v nadväznosti na podaný podnet RO sa riadi ustanoveniami Systému finančného riadenia.
6. **Ak RO identifikuje také pochybenia s vplyvom/možným vplyvom na výsledok VO, ktoré nesúvisia s porušeniami zákona o ochrane hospodárskej súťaže, ale na základe týchto pochybení nepripustí výdavky z VO do financovania v plnom rozsahu**, a zároveň identifikuje aj riziko porušenia zákona o ochrane hospodárskej súťaže, ktoré je spojené s finančnou opravou inou ako 100 % podľa Metodického pokynu CKO č. 5, je RO oprávnený ukončiť kontrolu zaslaním Správy z kontroly, v ktorej budú identifikované iba tieto iné pochybenia s vplyvom/možným vplyvom na výsledok VO.
7. V prípade, ak RO postupoval podľa ods. 9, **nie je oprávnený uplatniť ex ante finančnú opravu**.
8. V osobitých prípadoch (napr. na základe požiadavky iných orgánov) je RO oprávnený zaslať na úrad podnet priamo, bez predchádzajúceho využitia inštitútu konzultácie.

**6.2 Štandardná ex post kontrola**

1. Vzhľadom na prípadnú dĺžku a lehoty konania na úrade, čo môže mať negatívny dopad na implementáciu projektu, sa **odporúča v prvom rade využiť** **inštitút konzultácie** s úradom a až následne, na základe výsledku konzultácie, sa rozhodnúť o prípadnom podaní podnetu na úrad. RO nie je povinný využiť spoluprácu s úradom v prípade, ak je záverom finančnej kontroly nepripustenie výdavkov z verejného obstarávania do financovania v plnom rozsahu na základe iných skutočností (závažné porušenia s vplyvom na výsledok verejného obstarávania alebo závažné zistenia z posúdenia vecného súladu s projektom), ako tých, ktoré sú dôvodom na iniciovanie spolupráce s úradom. Je však povinnosťou RO v súlade s ods. 5 zaslať po vydaní správy z kontroly podnet úradu, ak RO identifikoval rizikové indikátory nasvedčujúce porušeniu pravidiel ochrany hospodárskej súťaže.
2. V prípade, ak úrad potvrdí opodstatnenosť indícií nasvedčujúcich porušeniu pravidiel hospodárskej súťaže, je RO povinný bezodkladne zaslať na úrad podnet (pri rešpektovaní pravidla finančného limitu na zaslanie takéhoto podnetu) podľa článku I. ods. 5 písm. a) Dohody (ak si medzitým úrad podnet neosvojil a nezačal konanie z vlastnej iniciatívy).
3. Ak úrad v rámci konzultácií uvedie, že indície nasvedčujú možnému porušeniu pravidiel hospodárskej súťaže, alebo ak po využití inštitútu konzultácie má RO ďalej vážne a odôvodnené pochybnosti, že uchádzač alebo záujemca uzavrel v danom verejnom obstarávaní s iným hospodárskym subjektom dohodu narúšajúcu hospodársku súťaž, podá RO podnet úradu.
4. V prípade, ak RO zašle na úrad podnet na základe identifikácie rizikových indikátorov, ktoré sú spojené s finančnou opravou 100 % podľa Metodického pokynu CKO č. 5, prijímateľovi nezasiela Správu z kontroly ani Návrh správy z kontroly, a to až do momentu právoplatného rozhodnutia úradu vo veci samej (s výnimkou prípadu, že úrad vo veci podnetu nezačína alebo nepokračuje v prešetrovaní/konaní). V takomto prípade RO upovedomí prijímateľa o prerušení lehoty na výkon finančnej kontroly, pričom v oznámení o prerušení lehoty na výkon finančnej kontroly neuvádza prijímateľovi presný dôvod tohto prerušenia. RO je oprávnený poskytnúť zistenia z finančnej kontroly verejného obstarávania prijímateľovi iba v takom rozsahu, aby nebolo zmarené vyšetrovanie úradu.
5. V prípade využitia spolupráce s úradom vo forme podania podnetu z dôvodu podozrenia na porušenie pravidiel ochrany hospodárskej súťaže, ktoré je spojené s finančnou opravou inou ako 100 % podľa Metodického pokynu CKO č. 5, RO môže pokračovať vo finančnej kontrole VO, ktorú ukončí vydaním Návrhu správy/ Správy z kontroly, pričom podozrenia na porušenie pravidiel ochrany hospodárskej súťaže sa v súlade s § 20 ods. 4 písm. e) zákona o finančnej kontrole neuvádzajú v Návrhu správy/ Správe z kontroly. Prípadné financovanie projektu počas prebiehajúceho skúmania úradu v nadväznosti na podaný podnet RO sa riadi ustanoveniami Systému finančného riadenia.
6. Ak RO identifikuje také pochybenia s vplyvom/možným vplyvom na výsledok VO, ktoré nesúvisia s porušeniami zákona o ochrane hospodárskej súťaže, ale na základe týchto pochybení nepripustí výdavky z VO do financovania v plnom rozsahu, a zároveň identifikuje aj riziko porušenia zákona o ochrane hospodárskej súťaže, je RO oprávnený ukončiť kontrolu zaslaním Správy z kontroly, v ktorej budú identifikované iba tieto iné pochybenia s vplyvom/možným vplyvom na výsledok VO. V takomto prípade je povinnosťou RO po vydaní správy z kontroly zaslať podnet úradu. Na uvedený režim (postup po vydaní Správy z kontroly) sa už ustanovenia Dohody o spolupráci a tohto metodického pokynu nevzťahujú.
7. V prípade, ak RO postupoval podľa ods. 6, **nie je oprávnený uplatniť ex ante/ex-post finančnú opravu**. RO môže odporučiť svojim prijímateľom, aby do svojich zmluvných podmienok uviedli ako dôvod na odstúpenie od zmluvy (alebo jej časti) s dodávateľom skutočnosť, že zákazka nebude financovaná z fondov EÚ.
8. V prípadoch, kedy RO podal podnet úradu, až do momentu vydania právoplatného rozhodnutia (alebo v prípade, že úrad vo veci podnetu nezačína alebo nepokračuje v prešetrovaní/konaní) postupuje RO pri predkladaní výdavkov z predmetného VO do súhrnných žiadostí o platbu podľa inštrukcií CO. Uvedené sa týka tých štandardných ex-post kontrol VO, ktoré sú vykonávané ako opätovné štandardné ex-post kontroly, t.j. príspevok z EŠIF alebo jeho časť už bol prijímateľovi poskytnutý.
9. V osobitých prípadoch (napr. na základe požiadavky iných orgánov) je RO oprávnený zaslať na úrad podnet priamo, bez predchádzajúceho využitia inštitútu konzultácie.
10. V prípade opätovného výkonu štandardnej ex-post kontroly verejného obstarávania postupuje RO pri zistení možného porušenia pravidiel ochrany hospodárskej súťaže alebo jej narušenia podľa aktuálne platných pravidiel uvedených v Dohode a tomto metodickom pokyne.

**6.3 Následná ex post kontrola**

1. Ak RO identifikuje protisúťažné konanie pri výkone následnej ex-post kontroly, postupuje analogicky ako pri štandardnej ex-post kontrole.

**6.4 Kontrola zákaziek zadávaných na základe rámcovej dohody**

1. V prípade, ak rizikové indikátory alebo indície nasvedčujú, že dohoda obmedzujúca hospodársku súťaž nastala až počas plnenia rámcovej dohody, čo bolo zistené pri finančnej kontrole čiastkových zákaziek zadávaných na základe rámcovej dohody, je RO oprávnený požiadať úrad o spoluprácu niektorým zo spôsobov uvedených v článku I ods. 5 písm. a) alebo b) Dohody, pričom obdobne ako pri ostatných typoch kontrol postupuje najprv prostredníctvom inštitútu konzultácie.
2. V prípade čiastkových zákaziek zadávaných na základe rámcovej dohody sa finančný limit 100 000 EUR bez DPH považuje za splnený, ak uvedený finančný limit spĺňa samotná rámcová dohoda.

1. V prípade, ak úrad v rámci konzultácií potvrdí opodstatnenosť indícií nasvedčujúcich porušeniu pravidiel hospodárskej súťaže, alebo ak po využití inštitútu konzultácie s úradom má RO ďalej vážne a odôvodnené pochybnosti, že uchádzač alebo záujemca uzavrel v danom verejnom obstarávaní s iným hospodárskym subjektom dohodu narúšajúcu hospodársku súťaž, je RO povinný zaslať na úrad podnet (pri rešpektovaní pravidla finančného limitu na zaslanie takéhoto podnetu) podľa článku I. ods. 5 písm. a) Dohody (ak si medzitým úrad podnet neosvojil a nezačal konanie z vlastnej iniciatívy).
2. V prípade, ak bol na úrad podaný podnet, postupuje RO analogicky podľa úpravy platnej pre výkon štandardnej ex-post kontroly vrátane povinnosti postupovať pri predkladaní výdavkov z predmetného VO do súhrnných žiadostí o platbu podľa inštrukcií CO.
3. V prípade potvrdenia porušenia pravidiel ochrany hospodárskej súťaže, RO môže rozhodnúť o nepripustení výdavkov do financovania iba vo vzťahu k výdavkom čiastkovej zákazky zadávanej na základe rámcovej dohody, ak sa porušenie pravidiel ochrany hospodárskej súťaže týka výlučne čiastkového zadávania zákazky (napr. opätovné otvorenie súťaže v prípade rámcovej dohody uzavretej s viacerými uchádzačmi).
4. Sankcie
5. V prípade právoplatného a vykonateľného rozhodnutia úradu, ktorým by bola potvrdená dohoda obmedzujúca súťaž, RO postupuje podľa Metodického pokynu CKO č. 5 k určovaniu finančných opráv, ktoré má riadiaci orgán uplatňovať pri nedodržaní pravidiel a postupov verejného obstarávania v rámci programového obdobia 2014 – 2020.
6. Zoznam príloh

Príloha č. 1: „Podnet na prešetrenie – oznámenie“

1. SMERNICA EURÓPSKEHO PARLAMENTU A RADY (EÚ) 2019/1 z 11. decembra 2018 o posilnení právomocí orgánov na ochranu hospodárskej súťaže v členských štátoch na účely účinnejšieho presadzovania práva a o zabezpečení riadneho fungovania vnútorného trhu [↑](#footnote-ref-1)